text: [{"text_idx": "#000009", "text": "Vuluka, bino ye bya\u0304nene bapolofeto ba Yehova\u2019mba bika\u0304yanga shi bantu kebalekelepo bilongwa byabo bibi. Ino Bene Isalela keba\u0304tejejepo bapolofeto. Ba\u0304endelele na kuto\u0304ta baleza ba bubela pa kyaba kya kuto\u0304ta Yehova. Nanshi ba\u0304di bafwaninwe kupebwa mfuto. Twikiyukile mwanda Ezekyele mupolofeto wa Leza i mwitulombole bintu bibi byadi bilonga Bene Isalela."}, {"text_idx": "#000010", "text": "Lelo uyukile Ezekyele i ani? I umo wa mu bankasampe ba\u0304selelwe na Mulopwe Nebukaneza kwenda mu Babiloni myaka 10 ne kupita kumeso kwa konakanya Yelusalema. Danyele ne balunda nandi basatu, ba Shadelake, Meshake ne Abedenengo nabo ba\u0304selelwe mu Babiloni mu kino kitatyi kimo kyonka."}, {"text_idx": "#000011", "text": "Ezekyele aye mu Babiloni, Yehova wamulombola bintu bibi bilongeka mu tempelo ya mu Yelusalema. Yehova wamulombola\u2019byo mu kingelengele. Yehova walombola Ezekyele bintu byonso bilongeka mu tempelo aye Ezekyele papo mu Babiloni. Kadi Ezekyele wamone bintu bisanshija mutyima!"}, {"text_idx": "#000012", "text": "Yehova walombola Ezekyele amba: \u2018Tala bintu bya munyanji bilonga bantu muno mu tempelo. Tala mwikadile bifwatulo bya banyoka ne banyema bakwabo ku lubumbu. Kadi tala mwibito\u0304tela Bene Isalela!\u2019 Ezekyele wamone\u2019byo ne kulemba mobipityila."}, {"text_idx": "#000013", "text": "Yehova wamwipangula\u2019mba: \u2018Le umwene bilonga bakulumpe ba Isalela mu bufyafya?\u2019 Eyo, i mwibimone. Kudi bantu 70 bato\u0304ta baleza ba bubela. Banena\u2019mba: \u2018Yehova ketumwenepo. Ke muviluke mu ino ntanda.\u2019"}, {"text_idx": "#000014", "text": "Kupwa Yehova walombola Ezekyele bana-bakaji bamobamo ku kibelo kya kungala kya tempelo. Bashikete konka, bato\u0304ta Tamuza leza wa bubela. Kadi tala bana-balume ku kibelo kya tempelo ya Yehova! Badi kubwipi kwa 25. Ezekyele webamone. Bevukwilanga dya kutunduka ne kuto\u0304ta dyuba!"}, {"text_idx": "#000015", "text": "Yehova wanena\u2019mba: \u2018Bano bantu kebande\u0304mekelepo. Kebalon\u0303angapo\u2019nka bibi, ino ba\u0304yanga kwibilongela ne ku tempelo yami!\u2019 Penepo Yehova walaya\u2019mba: \u2018Bine bakayuka bukomo bwa bukalabale bwami. Nkikebevwaninapo lusa pobakonakanibwa.\u2019"}, {"text_idx": "#000016", "text": "Yehova pa kupwa kusapwila Ezekyele bino bintu, papita kubwipi kwa myaka isatu, ponka\u2019po Bene Isalela abatombokela Mulopwe Nebukaneza. Penepo waiya kulwa nabo. Papita mwaka umo ne kipindi, Bene Babiloni abatyumuna nsakwa ya Yelusalema ne kusoka kibundi fututu. Bantu bavule abaipaibwa, bakwabo baselwa bu misungi mu Babiloni."}, {"text_idx": "#000017", "text": "Mwanda waka Yehova waleka Bene Isalela bonakanibwe byamwiko nenki? Eyo, mwanda kebevwenepo Yehova nansha kuko\u0304kela bijila byandi. Kino kilombola\u2019mba kulonga nyeke bitunena Leza i kwa kamweno."}, {"text_idx": "#000018", "text": "Dibajinji bidi bantu batyetye abashala mu Isalela. Mulopwe Nebukaneza watu\u0304la Muyuda umo witwa bu Ngedadia bu kalama wa bano bantu. Ino Bene Isalela bamo abatape Ngedadia. Kupwa bantu abakwatwa moyo\u2019mba Bene Babiloni basa kwiya kwibakubija mwanda abalonga kintu kibi. Penepo abaningila Yelemia ende nabo, ku mfulo abanyemena mu Edipito."}, {"text_idx": "#000019", "text": "Ntanda ya Isalela ibashala pampikwa muntu. Myaka 70 kutupu muntu kushikata\u2019mo. Yonso i misadike. Ino Yehova walaya\u2019mba usa kujokeja bantu kupwa kwa myaka 70. Ino, le i bintu\u2019ka bifikila bantu ba Leza mu Babiloni mobaselelwe bu misungi? Tutalei."}]